DA Den Europæiske Unions Tidende C 148/19

Anmodning om præjudiciel afgørelse indgivet af High Court of Justice (England and Wales), Chancery Division, den 29. marts 2010 — British Sugar plc mod Rural Payments Agency, an Executive Agency of the Department for Environment, Food and Rural Affairs

(Sag C-147/10)

2010/C 148/29

Processprog: engelsk

Den forelæggende ret

High Court of Justice (England and Wales), Chancery Division

Parter i hovedsagen

Sagsøger: British Sugar plc

Sagsøgt: Rural Payments Agency, an Executive Agency of the Department for Environment, Food and Rural Affairs

Præjudicielle spørgsmål

1) Er Kommissionens forordning (EF) nr. 1193/2009 (1) ugyldig i betragtning af Domstolens dom i de forenede sager C-5/06 og C-23/06 — C-36/06, Zuckerfabrik Jülich AG mod Hauptzollamt Aachen, Sml. 2008 I, s. 3231, og kendelse i de forenede sager C-175/07 — C-184/07, SAFBA, Sml. 2008 I, s. 184*?

2) Er Kommissionens forordning (EF) nr. 1193/2009 på anden vis ugyldig i betragtning af den hjemmel, hvormed den blev vedtaget, dvs. Rådets forordning (EF) nr. 1260/2001 af 19. juni 2001 om den fælles markedsordning for sukker (2)?

3) Ved beregning af den kompensation, der skal betales med hensyn til de for meget betalte produktionsafgifter i produktionsårene 2002/03, 2004/05, 2005/06, er den valutakurs, der skal anvendes, og datoen for omveksling spørgsmål, der skal besvares i henhold til EU-retten? Hvis dette er tilfældet, skal artikel 6 i Kommissionens forordning (EF) nr. 1193/2009 da fortolkes således, at kompensationen skal betales med reference til den valutakurs, som var gældende på det tidspunkt, hvor den for meget betalte afgift oprindelig blev beregnet? Og i givet fald, er artikel 6 i Kommissionens forordning (EF) nr. 1193/2009 da gyldig?

4) Med hensyn til renter: i) Udelukker EU-retten en person som sagsøgeren fra at opnå en forrentning af de beløb, som er betalt for meget som følge af en ugyldig kommissionsforordning, fra den nationale myndighed, der har kompetence med hensyn til opkrævning af produktionsafgifter, i de tilfælde, hvor denne myndighed er udelukket fra at tilbagesøge renter af de tilsvarende beløb, som Kommissionen skal betale til myndigheden? ii) Såfremt spørgsmål (i) ovenfor besvares bekræftende, udelukker EU-lovgivningen om egne indtægter (afgørelse (EF, Euratom) nr. 2000/597 (3) og forordning (EF) nr. 1150/2000 (4) om gennemførelse deraf) da en national myndighed, der har kompetence med hensyn til opkrævning af produktionsafgifter, fra at opnå forrentning af beløb, som Kommissionen skal betale til myndigheden under omstændigheder som dem, der foreligger i denne sag? iii) Såfremt spørgsmål (i) ovenfor besvares benægtende, udelukker EU-retten da en national ret eller myndighed fra at udøve et skøn, den måtte have til ikke at tilkende renter under sådanne omstændigheder, når den tilkender et beløb til en person, der befinder sig i samme situation som sagsøgeren?

(1) Kommissionens forordning (EF) nr. 1193/2009 af 3.11.2009 om berigtigelse af forordning (EF) nr. 1762/2003, (EF) nr. 1775/2004, (EF) nr. 1686/2005 og (EF) nr. 164/2007 og om fastsættelse af produktionsafgifterne i sukkersektoren for produktionsåret 2002/03, 2003/04, 2004/05, 2005/06, EUT L 321, s. 1.

(2) EFT L 178, s. 1.

(3) Rådets afgørelse af 29.9.2000 om ordningen for De Europæiske Fællesskabers egne indtægter, EFT L 253, s. 42.

(4) Rådets forordning (EF, Euratom) nr. 1150/2000 af 22.5.2000 om gennemførelse af afgørelse 94/728/EF, Euratom om ordningen for Fællesskabernes egne indtægter, EFT L 130, s. 1.